Hei, denne artikkelen er over ett år gammel og kan inneholde utdatert informasjon

- Det var ikke en krasj, det var bare en liten dytt Kimi Räikkönen kjørte Dagbladet av banen.

RUDSKOGEN (Dagbladet): Ferraris formel 1-fører Kimi Räikkönen var i Norge på onsdag på et sponsoroppdrag for teamets hovedsponsor, og Dagbladet kunne naturligvis ikke takke nei til muligheten til å kappkjøre med formel 1-verdensmesteren i gokart på flotte Rudskogen Motorsenter.

Utstyrt med GoPro-kamera både på Dagbladets hjelm og Kimi Räikkönens gokart, så skulle duellen behørig dokumenteres - i fall motorsportlegenden skulle ryke på et tap...

20 seirer For når man først stiller på startstreken, så er det alltid for å vinne.

Selv om konkurrenten heter Kimi Räikkönen, er verdensmester fra 2007 og har 20 formel 1-seier og 77 pallplasseringer...

For i det hele tatt å gjøre det litt interessant, så måtte Ferrari-føreren naturligvis starte helt bakerst i feltet i konkurranse med Dagbladet og andre medier.

Dagbladet fikk en god start.

Følte jeg...

Gassen i bånn I mitt hode lå gokarten klistret til banen og jeg valgte fine spor inn og ut av svingene.

Gassen var i bånn.

Bremsen til pynt.

Dette går unna, tenkte jeg.

Så kom smellet. Gokarten min rykket til noe forferdelig.

Jeg ble påkjørt. Bakfra.

Gærning... Forfjamset svingte jeg til side. Hva er dette for en gærning som flyr rundt og kjører ned folk?

Kimi Räikkonen kom opp på siden, deretter forbi.

- IKKE EN KRASJ: Formel 1-stjerna Kimi Räikkonen (t.v.) og Dagbladets Roy Wahlstrøm i samtale etter gokartduellen. Finnen mente at han ikke krasjet, men bare dyttet borti Dagbladet under løpet på Rudskogen Motorsenter. Foto: Nina Hansen Vis mer

I jakten på seieren så Ferrari-stjerna seg nødt til å feie Dagbladet av banen, som følte at seieren glapp der og da...

I dragsuget til Kimi fikk vi kjenne litt på følelsen av brød og sirkus og svidd gummi. Et lite øyeblikk der føltes det som om vi var midt inni et formel 1-løp, Kimi og jeg.

Men noen pallplass ble det ikke på Dagbladet.

Men jeg var ikke den eneste som ble slått denne dagen. Det ble Kimi Räikkönen også...

Av Viasats motorsportekspert Atle Gulbrandsen.

To ganger.

Det forklarer kanskje Kimi Räikkönens sesong i formel 1 denne sesongen. «Ice Man» ligger på 9. plass i VM-sammendraget - med en 7. plass som beste plassering.

NUMMER TO: Kimi Räikkönen endte på andreplass i gokartløpet, bak Viasats motorsportekspert Atle Gulbrandsen, og hevdet at han ikke har kjørt gokart på lenge. Foto: Nina Hansen Vis mer